Psalam (Šarić) 73.
1Kako je dobar Bog Izraelu, onima, koji su čista srca! 

2A meni umalo ne spotakoše noge, umalo se ne poskliznuše koraci moji. 

3Jer se uzbunih zbog bezbožnika videći, kako bezbožnici dobro žive. 

4Ne znaju oni za nevolju, zdravo im je i jao tijelo. 

5Ne kušaju boli drugih ljudi i ne muče se kao drugi ljudi. 

6Zato im je vrat obavijen ohološću kao ogrlicom, obučeni su u nasilje kao u haljine. 

7Iz zla srca rađa se zloća njihova, prepuni se loših naslada. 

8Rugaju se i govore pakosno, i s visine silom se groze 

9Usta svoja dižu već i u nebo, i jezik njihov pruža se po zemlji. 

10 Zato se narod moj obraća k njima i pije izobilja vodu nauke njihove. 

11 Govore: "Ah, kako bi to znao Bog? Zar uopće ima znanja u Svevišnjega?" 

12 Eto, tako je s bezbožnicima; nesmetano jednako umnožavaju bogatstvo. 

13 I tako sam uzalud držao čisto srce svoje i badava prao u nevinosti ruke svoje. 

14 Zato me svaki dan pogađalo zlo, svako se jutro iznova podizala bol moja. 

15 Kad bih pomislio: Govorit ću i ja tako, zaista bih radio na rodu djece tvoje bez ikakve vjernosti 

16 Tada stadoh razmišljati, da bih to razumio; ali je to bilo mučno u očima mojim, 

17 Dok najposlije uniđoh u tajnu Božju i vidjeh, kako oni skončaju. 

18 Jer ti ih postavljaš na sklizavo tlo, i puštaš, da se raspadnu u ruševine. 

19 Kako najednom potamnješe! Nestade ih; strahota ih upropasti. 

20 Kao što slika sna iščezne, kad se probudi čovjek, tako ti, Bože, razbiješ sliku njihovu, kad ustaneš. 

21 Zaista, kad je gorčina izjedala srce moje i bol oštro probadala nutrinu moju, 

22 Tada sam bio kao živinče bez razbora; kao nijema stoka, tako sam stajao pred tobom. 

23 Ali ipak ostadoh stalno kod tebe; ti si me bio prihvatio za desnu ruku. 

24 Po savjetu svojemu vodio si me i poslije ćeš me odvesti u slavu. 

25 A koga imam ja u nebu, osim tebe? Ništa me više ne veseli na zemlji! 

26 Neka mi nestane tijela i srca, ostaje ipak Bog još branik srca mojega, baština moja dovijeka! 

27 Jer evo, koji se udaljuju od tebe, idu u propast; koji ostave tebe, ti ih sve uništiš. 

28 A za mene je dobro blizina Božja; u Svemogućega Gospoda stavljam samo svoje uzdanje, da opijevam sva djela tvoja. 

Psalmi (Šarić)